પણ કાલિદાસ ઉજ્જૈનથી અહીં શા માટે આવ્યા ? એક મોટો વર્ગ માને છે કે શાપિત યક્ષ બીજું કોઈ નહીં, ખુદ કાલિદાસ હતા અને તેઓ પોતાની પ્રિયાના વિરહમાં ઝૂરતા હતા. ઈતિહાસની નોંધ મુજબ, હાલ વિદર્ભ તરીકે ઓળખાતો નાગપુર અને તેની આસપાસનો વિસ્તાર વાકતક વંશની હકૂમત હેઠળ હતો અને આજે નાગર્ધન તરીકે ઓળખાતા નંદીવર્ધન નગરમાં રૂદ્રસેનનું શાસન હતું. ઈ.સ. 395માં ચંદ્રગુપ્ત વિક્રમાદિત્યની પુત્રી પ્રભાવતીનાં લગ્ન રૂદ્રસેન સાથે થયાં. ઉજ્જૈનમાં ઉજવાયેલા આ શુભ પ્રસંગે કાલિદાસનું નાટક ‘માલવિકાગ્નિમિત્રમ’ પહેલીવહેલી વાર ભજવાયું હતું. ત્યાર પછી ઈ.સ. 405માં રૂદ્રસેન માર્યા ગયા. રાણી પ્રભાવતીએ પોતાના બન્ને પુત્રો પુખ્ત થાય ત્યાં સુધી પોતે જ રાજ સંભાળવાનું નક્કી કર્યું. સમ્રાટ ચંદ્રગુપ્ત વિક્રમાદિત્યે પોતાને ત્યાંથી કેટલાક અનુભવી અને શાણા પુરુષોને પોતાની પુત્રી પ્રભાવતીની મદદે મોકલ્યા, જેમાંના એક હતા કાલિદાસ.